《常山殷氏榴花双鸟图鸟鸣喜相逢》
明代·王佐（汝学）

喜相逢，五月中，石榴花发枝枝红。白者窥枝雄叫红，黄者隔花红应雄。

雄呼红应千花底，声声似叙相逢喜。也知幽鸟有好情，人喜相逢曾鸟比。

喜莫喜于初相逢，亦莫悲于终相撇。相逢之初恩爱深，相撇之后恩情绝。

君不见武帝逢阿娇，贮之金屋中。色衰长门里，弃置如秋蓬。

又不见相如遇文君，当垆盟肺腑。茂陵得新人，白头吟别苦。

人心始终多易移，不独人间夫与妻。交情贵贱亦如此，倏然炎凉朝暮里。

不知此鸟相逢喜，莫以人情易终始。